BROJ: 711-I-410-P-316-17/19-09-18

Zagreb, 21. prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Glorije Paliska, općinske načelnice Općine Raša,** na 32. sjednici, održanoj 21. prosinca 2018., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Glorije Paliska, općinske načelnice Općine Raša, vezano uz okolnost korištenja službenog vozila Općine Raša, neće se pokrenut, s obzirom da iz prikupljenih podataka i dokumentacije ne proizlazi da je u postupanju dužnosnice došlo do mogućeg počinjenja povrede odredbi ZSSI-a jer je utvrđeno da dužnosnica ima pravo na korištenje službenog vozila na temelju općeg akta Općine Raša te da je isto vozilo koristila u službene svrhe sukladno odredbama navedenog općeg akta.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi navedenog Zakona. Uvidom u Registar dužnosnika utvrđeno je da Glorija Paliska obnaša dužnost općinske načelnice Općine Raša od dana 24. svibnja 2013. u mandatu 2013.-2017. i mandatu 2017.-2021.g. Stoga je Glorija Paliska povodom obnašanja navedene dužnosti, dužna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Protiv dužnosnice Glorije Paliska, općinske načelnice Općine Raša, podnesena je 26. srpnja 2017. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-5027-P-316/17-01-4, a povodom koje se vodi predmet P-316/17. U predmetnoj prijavi navodi se da je dužnosnica Glorija Paliska zlouporabila svoju funkciju općinske načelnice na način da je prodala svoj osobni automobil BMW i kupila na račun općine novi auto marke Škoda Oktavia koji koristi za osobne svrhe.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je, radi provjere točnosti saznanja koje je Povjerenstvo steklo iz predmetne prijave, izvršilo uvid u izvješća o imovinskom stanju dužnosnice, u dostupne podatke Ministarstva unutarnjih poslova i Porezne uprave te je dopisom od 26. srpnja 2017. zatražilo podatke od Općine Raša vezano uz pravo dužnosnice na korištenje službenog vozila općine uz naznaku od kojeg datuma je dužnosnica koristila službeno vozilo, je li vozilo dodijeljeno na korištenje 24 sata dnevno ili ograničeno samo u službene svrhe, postoji li akt kojim je utvrđen način korištenja službenog vozila.

Vezano uz podatak iz prijave po kojemu je dužnosnica prodala svoj automobil marke BMW, Povjerenstvo je izvršilo uvid u Izvješće o imovinskom stanju dužnosnice podneseno na dan 15. siječnja 2014., u kojem je dužnosnica prijavila osobni automobil BMW 116I iz 2007., kao osobno vlasništvo.

Utvrđeno je da u idućem Izvješću o imovinskom stanju, koje je dužnosnica Glorija Paliska podnijela 28. prosinca 2016.g. povodom promjene u imovini, više nije bio prijavljen navedeni automobil marke BMW, već je dužnosnica prijavila osobni automobil marke Renault Megane SW, iz 2004., koje je u vlasništvu bračnog druga.

Nadalje, utvrđeno je da je u Izvješću o imovinskom stanju dužnosnice, koje je ista podnijela 23. listopada 2017., sa svrhom promjene podataka utvrđeno je da se promjena odnosi na bračno stanje dužnosnice te shodno više nisu navedeni podaci o navedenom automobilu marke Renault Megane.

Uvidom u zadnje Izvješće o imovinskom stanju dužnosnice koje je ista podnijela 12. veljače 2018., sa svrhom promjene podataka utvrđeno je da je dužnosnica prijavila podatak da je vlasnica osobnog automobila Hyundai I20 iz 2014.

Uvidom u evidencije Ministarstva unutarnjih poslova utvrđeno je da 2017. dužnosnica nije bila vlasnica navedenog vozila marke BMW 116I, a uvidom u iste evidencije 2018.g. utvrđeno je da je dužnosnica postala vlasnicom osobnog vozila marke Hyundai I20, proizvedenog 2014. što se poklapa sa podacima koje je u Izvješćima o imovinskom stanju dužnosnica prijavila.

Dopisom od 3. kolovoza 2017., Općina Raša, Jedinstveni upravni odjel, dostavila je Povjerenstvu odgovor KLASA: 005-01/17-01/2, URBROJ: 2144/02-02/01-17-2 u kojem se navodi da je dužnosnici, općinskoj načelnici Općine Raša, Gloriji Paliska dodijeljeno pravo korištenja službenog automobila Općine Raša.

Ističe se da je pravo korištenja službenog vozila regulirano je Pravilnikom o uvjetima i načinu korištenja službenih automobila („Službene novine Općine Raša“, broj 4/14, u daljnjem tekstu: Pravilnik) te je odredbom članka 2. stavka 3. i 4. Pravilnika propisano da općinska načelnica ima pravo na korištenje automobila 24 sata dnevno te se takvo korištenje smatra korištenjem u službene svrhe. Nadalje, člankom 5. Stavkom 2. Odluke o određivanju osnovice i koeficijenata za obračun plaće i drugim pravima općinskog načelnika koji dužnost obavlja profesionalno („Službene novine Općine Raša“, broj 17/10 i 17/15) propisano je da općinski načelnik koji dužnost obavlja profesionalno ima pravo na korištenje službenog automobila i mobilnog telefona na način propisan posebnim internim aktom.

Nadalje, u dopisu se navodi da je dužnosnica službeni automobil od stupanja na dužnost u svibnju 2013. do 10. lipnja 2015. koristila ograničeno, a ne 24 sata dnevno, a od 10. lipnja 2015. koristi 24 sata dnevno.

U prilogu dopisa dostavljene su „Službene novine Općine Raša od 19. veljače 2014., a gdje je objavljen Pravilnik o uvjetima i načinu korištenja službenih automobila koji je donijela općinska načelnica Općine Raša 14. veljače 2014., kojega datuma je isti akt i stupio na snagu. Pravilnikom se u članku 2. stavku 3. i 4. propisuje pravo općinske načelnice na korištenje službenog automobila 24 sata dnevno, s tim da se takvo korištenje službenog vozila smatra korištenjem u službene svrhe. U članka 8. Pravilnika propisano je da se o korištenju službenih automobila vode mjesečne evidencije o prijeđenoj kilometraži svakog automobila i utrošku goriva te da se sukladno članku 10. Pravilnika korisnici službenih automobila dužni su racionalno koristiti i postupati prilikom njihova korištenja sa pažnjom dobrog gospodara.

Dopisom Povjerenstva BROJ: 711-I-1259-P-316-17/18-05-18, od 19. rujna 2018. zatražena je od Općine Raša dokumentacija iz evidencije o prijeđenoj kilometraži i utrošku goriva službenog automobila koji koristi Glorija Paliska i to za razdoblje otkad koristi službeno vozilo 24 sata dnevno te podatak koristi li dužnosnica službeno vozilo i u privatne svrhe.

Općina Raša je dopisom od 27. rujna 2018., KLASA: 005-01/17-01/2, URBROJ: 2144/02-02/01-18-4 priložilo dokumentaciju: evidenciju o korištenju službenog vozila Škoda Octavia Elegance 1.6 TDI, reg. oznake PU 727 RK, koji koristi dužnosnica, s podacima o prijeđenoj kilometraži i utrošku goriva za razdoblje od 10. lipnja 2015. (od kada dužnosnica koristi službeno vozilo 24 sta dnevno) do dana kada je pisan dopis. U dopisu Općine se navodi da dužnosnica ne koristi službeno vozilo u privatne svrhe, već u privatne svrhe koristi osobni automobil u njenom vlasništvu, vlasništvu supružnika ili roditelja.

Povjerenstvo je izvršilo uvid u evidenciju o korištenju službenog vozila koji koristi dužnosnica te je utvrdilo da je dužnosnica pored korištenja službenog vozila na području Općine Raša i Istarske županije istim službenim vozilom u više navrata putovala u Zagreb te dva puta u Trst (Italija) i jedan put u Forli (Italija) i to kako slijedi:

- tijekom 2018.g. dužnosnica je putovala u Zagreb 17 puta i to :

tijekom rujna – jedan put (17.-18.), tijekom kolovoza – dva puta (23. i 26.-28. ), tijekom srpnja – dva puta (6., 27.), tijekom lipnja – dva puta (12., 27.), tijekom svibnja – jedan put (30.), tijekom travnja – dva puta (20., 26.), tijekom ožujka – tri puta ( 13.-14., 22., 26.), tijekom veljače – dva puta ( 1., 9.), tijekom siječnja – dva puta (10., 25.);

- tijekom 2017.g. dužnosnica je putovala 21. travnja u Forli te 31 put u Zagreb i to:

tijekom prosinca – pet puta (1., 5., 11., 13., 19.), tijekom studenoga – tri puta (8., 12., 20.), tijekom listopada – pet puta (4.,12., 17., 23., 31.), tijekom rujna – tri puta (13., 20., 30.), tijekom kolovoza – dva puta (24., 28.), tijekom srpnja – tri puta (10.,18., 27.), tijekom lipnja – tri puta (12., 13., 26.), tijekom svibnja – dva puta (11., 24.), tijekom travnja jedan put (11.), tijekom ožujka – dva puta (1., 24.), tijekom veljače – jedan put (8.);

- tijekom 2016.g. dužnosnica je dvaput putovala u Trst (1. i 23. veljače) te 16 puta u Zagreb i to tijekom prosinca - tri puta (1., 5., 9.), tijekom listopada – jedan put (25.), tijekom kolovoza – tri puta (16., 24., 30.), tijekom srpnja – jedan put (18.), tijekom lipnja – dva puta (3., 13.), tijekom svibnja – jedan put (12.), tijekom travnja – jedan put (5.), tijekom ožujka – dva puta (14., 16.), te tijekom veljače – dva puta (5., 10.);

- tijekom 2015., dužnosnica je putovala u Zagreb 10 puta; tijekom prosinca – tri puta (4., 10., 29.), tijekom listopada – jedan put (21.), tijekom rujna – dva puta (16., 23.), tijekom kolovoza – jedan put (28.) te tijekom srpnja – tri puta (9., 24., 29.), te smo zatražili od Općine dodatno očitovanje.

Dopisom Općine Raša, Jedinstvenog upravnog odjela, KLASA: 005-01/17-01/2, URBROJ: 2144/02-02/01-18-6 od 6. studenoga 2018, dostavljeno je očitovanje iz kojega proizlazi da je na gore navedenim putovanjima izvan područja Istarske županije, za koja su dopisom Povjerenstva zatraženi podaci, dužnosnica bila u službene svrhe te je dopisu priložena dokumentacija koja to potkrepljuje (putni nalozi, pozivi na radne sastanke, sudjelovanje na konferencijama, savjetovanjima i sl.) iz kojih je vidljiva svrha putovanja uz naznaku da za putovanje koje je evidentirano u putnom radnom listu dana 23. 02.2016., a odnosi se na putovanje u Trst, nije ispunjen putni nalog budući da nije bilo popratnih troškova (cestarina, dnevnica i sl.), jer se radi o službenom putovanju, obavljenom u poslijepodnevnim satima, a u svrhu preuzimanja fotografske izložbe „Raša – rudarski grad 4.11.1937.“, koja je bila netom održana u Trstu.

U dopisu se dalje navodi da dužnosnica osim dužnosti općinske načelnice obavlja i druge funkcije, te je tako primjerice, članica Upravnog odbora Udruge općina (trenutačno potpredsjednica), članica radne skupine za izradu nacrta zakona o pomorskom dobru, a koje funkcije podrazumijevaju češća putovanja.

Također, navodi se u dopisu, Općina Raša prijateljuje i surađuje s općinom Velika, zatim talijanskim gradovima i općinama (San Gorgio di Nogaro, Troviscosa, Regionalno vijeće Furlanije Julijske Venecije) te je članica udruge Atrium – Arhitektura totalitarnih režima XX stoljeća, čije je sjedište u talijanskom gradu Forli.

Slijedom svega navedenog, Povjerenstvo utvrđuje da u postupanju dužnosnice, vezano uz korištenje službenog vozila nije došlo do povrede odredaba ZSSI-a na način da je dužnosnica svoj privatni interes stavila iznad javnog kao i da u postupanju dužnosnice nije bilo zabranjenog djelovala na način da je zlouporabila posebna prava dužnosnika koja proizlaze ili su potrebna za obavljanje dužnosti. U postupku pred Povjerenstvom utvrđeno je da je dužnosnica koristila službeno vozilo Općine Raša u službene svrhe odnosno u skladu s pravom propisanim općim aktom Općine Raša što je dokumentirano ispravama dostavljenim od strane Općine Raša.

Povjerenstvo je izvršilo uvid i u opće akte kojima se reguliraju istovjetna prava u drugim jedinicama lokalne i područne (regionalne) samouprave i utvrdilo da se navedena prava dužnosnicima u velikoj većini slučajeva, gotovo na istovjetan način uređuju, što samo po sebi ukazuje da se ne radi o pravu koje je dužnosnica sama sebi propisala radi ostvarivanja osobne koristi na trošak proračunskih sredstava. Isto tako, dužnosnica je uredno u Izvješću o imovinskom stanju izvršila promjenu podataka vezano za vlasništvo osobnog automobila BMW 116I, kao i vezano za osobni automobil koji je bio u vlasništvu bračnog druga dužnosnice te novi automobil u vlasništvu dužnosnice, iz čega proizlazi da je dužnosnica uredno izvršila obvezu iz odredaba članka 8. i 9. ZSSI-a.

Slijedom navedenog, Povjerenstvo je utvrdilo da iz prikupljenih podataka i dokumentacije ne proizlazi da je u postupanju dužnosnice došlo do mogućeg počinjenja povrede odredbi ZSSI-a.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Glorija Paliska, elektroničkom dostavom
2. Objava na internetskoj stranici Povjerenstva
3. Pismohrana